b'\n_START_ARTICLE_\nHugo von Habermann\n_START_SECTION_\nVojna karijera\n_START_PARAGRAPH_\nHugo von Habermann ro\xc4\x91en je 5. rujna 1862. godine. Od travnja 1909. obna\xc5\xa1a du\xc5\xbenost na\xc4\x8delnika sto\xc5\xbeera X. korpusa koju du\xc5\xbenost obna\xc5\xa1a dvije godine, do o\xc5\xbeujka 1911. godine. \xc4\x8cin general bojnika dostigao je u svibnju 1911., dok je u \xc4\x8din podmar\xc5\xa1ala promaknut u kolovozu 1914. godine.\n_START_SECTION_\nPrvi svjetski rat\n_START_PARAGRAPH_\nU studenom 1914. Habermann postaje zapovjednikom 5. pje\xc5\xa1a\xc4\x8dke divizije zamijeniv\xc5\xa1i na tom mjestu Karla Scottija. Navedena divizija u\xc5\xa1la je u sastav Armijske grupe Pflanzer-Baltin, te potom u sastav 7. armije u sastavu kojih sudjeluje u Karpatskim operacijama, te ofenzivi Gorlice-Tarnow. Habermann 5. pje\xc5\xa1a\xc4\x8dkom divizijom zapovijeda do srpnja 1916. kada tijekom Brusilovljeve ofenzive od smijenjenog Ignaza von Korde preuzima zapovjedni\xc5\xa1tvo nad XI. korpusom. U studenom 1917. unaprije\xc4\x91en je u \xc4\x8din generala topni\xc5\xa1tva._NEWLINE_Habermann XI. korpusom zapovijeda do travnja 1918. kada je korpus rasformiran, nakon \xc4\x8dega postaje zapovjednikom novoformiranog 7. Glavnog zapovjedni\xc5\xa1tva (Generalkommando 7). Ubrzo me\xc4\x91utim, u lipnju 1918., i navedeno glavno zapovjedni\xc5\xa1tvo je rasformirano, te je na osnovi jedinica koje su ga \xc4\x8dinile ponovno formiran XI. korpus \xc4\x8dijim je zapovjednikom ponovno imenovan Habermann. Sa XI. korpusom koji je u\xc5\xa1ao u sastav Isto\xc4\x8dne armije Habermann sudjeluje u okupaciji Ukrajine, te istim zapovijeda sve do kraja rata.\n_START_SECTION_\nPoslije rata\n_START_PARAGRAPH_\nNakon zavr\xc5\xa1etka rata Habermann se sa 1. sije\xc4\x8dnjem 1919. umirovio. Preminuo je 23. listopada 1935. godine u 74. godini \xc5\xbeivota.'